b'\n_START_ARTICLE_\nRaudonuk\xc4\x97s vakcina\n_START_PARAGRAPH_\nRaudonuk\xc4\x97s vakcina\xc2\xa0\xe2\x80\x93 tai skiepas, skirtas apsisaugoti nuo raudonuk\xc4\x97s. Vakcina ima veikti par\xc4\x97jus ma\xc5\xbedaug dviem savait\xc4\x97m po vienos doz\xc4\x97s ir veikia ma\xc5\xbedaug 95\xc2\xa0% pasiskiepijusi\xc5\xb3. \xc5\xa0alyse, kuriose pasiskiepij\xc4\x99 daug gyventoj\xc5\xb3, raudonuk\xc4\x97s \xc4\xafgimto raudonuk\xc4\x97s sindromo atvej\xc5\xb3 nebepasitaiko. Jeigu populiacijoje vakcinuota ma\xc5\xbeiau vaik\xc5\xb3, \xc4\xafgimtos raudonuk\xc4\x97s atvej\xc5\xb3 gali padaug\xc4\x97ti, nes daugiau moter\xc5\xb3 sulauks vaisingo am\xc5\xbeiaus nepasiskiepijusios arba nepersirgusios \xc5\xa1ia liga, tod\xc4\x97l svarbu, kad b\xc5\xabt\xc5\xb3 paskiepyta daugiau nei 80\xc2\xa0% populiacijos.\n_START_SECTION_\nRekomendacijos\n_START_PARAGRAPH_\nPasaulio sveikatos organizacija rekomenduoja raudonuk\xc4\x97s vakcin\xc4\x85 \xc4\xaftraukti \xc4\xaf profilaktini\xc5\xb3 skiep\xc5\xb3 kalendori\xc5\xb3. Jeigu imunizuojami ne visi, reik\xc4\x97t\xc5\xb3 skiepyti bent jau vaisingo am\xc5\xbeiaus moteris. Negalima skiepyti n\xc4\x97\xc5\xa1\xc4\x8di\xc5\xb3j\xc5\xb3 arba asmen\xc5\xb3, kuri\xc5\xb3 imunin\xc4\x97 funkcija labai nusilpusi. Vienos doz\xc4\x97s da\xc5\xbeniausiai u\xc5\xbetenka, kad b\xc5\xabt\xc5\xb3 \xc4\xafgyta apsauga visam gyvenimui, ta\xc4\x8diau paprastai skiepijama dviem doz\xc4\x97mis.\n_START_SECTION_\nSaugumas ir tiekimo forma\n_START_PARAGRAPH_\n\xc5\xa0alutinis poveikis paprastai lengvas. Tai gali b\xc5\xabti kar\xc5\xa1\xc4\x8diavimas, b\xc4\x97rimas ir injekcijos vietos skausmas bei paraudimas. Paskiepytoms moterims per vien\xc4\x85\xe2\x80\x93tris savaites po vakcinacijos gali pasireik\xc5\xa1ti s\xc4\x85nari\xc5\xb3 skausmas. Sunki\xc5\xb3 alergini\xc5\xb3 reakcij\xc5\xb3 pasitaiko retai. \xc5\xa0i vakcina tiekiama kaip pavienis arba kaip sud\xc4\x97tinis preparatas su kitomis vakcinomis. Vakcin\xc5\xb3 deriniai gali b\xc5\xabti su tym\xc5\xb3 ir kiaulyt\xc4\x97s vakcina (MMR vakcina) arba tym\xc5\xb3, kiaulyt\xc4\x97s ir v\xc4\x97jaraupi\xc5\xb3 vakcina (MMRV vakcina).\n_START_SECTION_\nIstorija, visuomen\xc4\x97 ir kult\xc5\xabra\n_START_PARAGRAPH_\nRaudonuk\xc4\x97s vakcina pirm\xc4\x85 kart\xc4\x85 registruota 1969\xc2\xa0m. \xc5\xa0i vakcina \xc4\xaftraukta \xc4\xaf Pasaulio sveikatos organizacijos b\xc5\xabtin\xc5\xb3j\xc5\xb3 vaist\xc5\xb3 s\xc4\x85ra\xc5\xa1\xc4\x85, kur\xc4\xaf sudaro svarbiausi pagrindin\xc4\x97s sveikatos prie\xc5\xbei\xc5\xabros vaistai. 2009\xc2\xa0m. \xc4\xaf profilaktini\xc5\xb3 skiep\xc5\xb3 kalendori\xc5\xb3 ji buvo \xc4\xaftraukta daugiau nei 130 \xc5\xa1ali\xc5\xb3. 2014\xc2\xa0m. viena MMR vakcinos doz\xc4\x97 didmenin\xc4\x97s prekybos tinkle kainavo 0,24 JAV dolerio.'